ኢትዮጵያ ከሃገራት ጋር የጀመረችውን ስትራቴጂያዊ አጋርነት አጠናክራ ትቀጥላለች
ጠቅላይ ሚኒስትር ኃይለማሪያም እንዳሉት፥ የተፈጠረው ስትራቴጂያዊ አጋርነት  በመርህ ላይ የተመሰረተውን የኢትዮጵያን አቋም ሃገራት ደግፈው እንዲቆሙ የሚያስችል ነው።ኢትዮጵያ ከአሜሪካ፣ ከቻይና፣ ከአፍሪካ ቀንድ እንዲሁም በቅርቡ ከአውሮፓ ኅብረት ጋር ስትራቴጂያዊ አጋርነት መፈራረሟን አንስተዋል።በዚህ ሣምንትም ጠቅላይ ሚኒስትር ኃይለማሪያም በኬንያ ያደረጉት ጉብኝት የዚሁ አካል መሆኑን ነው የተናገሩት።ኢትዮጵያ በዓለም አቀፍ ደረጃ በበርካታ ጉዳዮች ተሳታፊ እንድትሆን በስፋት እየተጋበዘች መሆኑም የዚሁ ማሳያ ተደርጎ የሚወሰድ ነው።በዚህ በኩል እየተገኘ ላለው ስኬት የዓለም ሃገራት በተለይ ደግሞ የአፍሪካን ሙሉ ድጋፍ ማግኘት ወሳኝነት አለው።ኢትዮጵያ በየክፍለ አህጉሩ ምሰሶ የሆኑ ሃገራትን በመለየት በጋራ፣ በአሕጉራዊና ዓለም አቀፋዊ ጉዳዮቹ ዙሪያ መግባባትን ለመፍጠር እየሰራች መሆኗን ጠቁመዋል።ይህም የአፍሪካን አቋም በዓለም መድረክ ጎልቶ እንዲታይ ለማድረግ ቁልፍ አስተዋጽኦ እንዳለው ነው የገለጹት።ከዚህ አኳያ በምዕራብ አፍሪካ ጋና፣ በመካከለኛው ምዕራብ ጊኒ፣ በምሥራቅ አፍሪካ ኬንያ፣ ሩዋንዳና ኡጋንዳ፣ በሰሜን አልጄሪያ በደቡባዊ አፍሪካ ደግሞ ሞዛምቢክ ምሰሶ ተደርገው የተወሰዱ ሃገራት ሆነዋል ነው ያሉት።እነዚህ ሃገራት የኢትዮጵያን አቋም በመደገፍ ይሁን በአፍሪካ የጋራ ጉዳዮች ጠንካራ ሆነው እንዲወጡ በማድረግ ከፍተኛ ሚና የሚጫወቱ ናቸው።ስትራቴጂያዊ አጋር ሃገሮች ብሄራዊና የአካባቢው ሠላም፣ ልማትና ዴሞክራሲ እንዲሰፍን የበኩላቸውን ሚና እንዲጫወቱ የሚያደርግ ነው ብለዋል።የቀጣናውን ሠላም የሚያደፈርሱ አካላት በዓለም አቀፍ መድረክ ተጠያቂ እንዲሆኑ አዎንታዊ ድጋፍ የሚያደርጉ መሆናቸውን ተናግረዋል።እናም ኢትዮጵያ ሃገራዊና አሕጉራዊ ጥቅሞችን ለማስጠበቅ ከሃገራት ጋር የጀመረችውን ስትራቴጂያዊ ግንኙነት አጠናክራ እንደምትቀጥል ነው ጠቅላይ ሚኒስትር ኃይለማሪያም ደሳለኝ የገለጹት።(ኢዜአ)